A la tschinta da transport

Da Günter Wallraff / Ignaz Cathomen

"La tschinta da transport maglia glieud e spida ora autos", m'ha ditg in student lavurer che ha sez lavurà lung temp a la tschinta da transport. Co quai saja manegià, hai jau prest pudì experimentar. Mintga minuta e mesa è in auto finì rudlà da la tschinta. Jau sun vegnì engaschà per la davosa part da la tschinta. Jau stoss curreger pitschens sbagls da lac ch'i dat anc vi da mintga vehichel. "Quai è nagut aparti", pens jau a l'entschatta, cur che jau ves quant plaun che la tschinta sa mova enavant.
Ina dunna m'introducescha en la lavur. Ella è gia quatter onns a la tschinta e fa sia lavur "sco en sien", sco ella di sezza. Ils tratgs da sia fatscha s'èn endirì sco tar in um.
Avrir la porta sanestra, colurar la pitgascharnier. Stritgar da nov il scharnier isà. Trair ora il moni dal chapitsch dal sfradentader (quel serra savens). Volver si il chapitsch dal motor. Stritgar il numer da l'auto cun lac. La porta dretga egualmain sco tar la sanestra. Avrir la valischera e tschertgar eventuals sbagls da lac. Latiers dar adatg dad auters sbagls ch'èn adina da chattar, sch'i vegn examinà cun attenziun. Lavurar cun dus penels. Il grond per la pitga-scharnier ch'è mez zuppada da la porta da l'auto e ch'è da cuntanscher be malamain; il pitschen per stritgar ils pli pitschens sbagls da lac. Quai dovra il pli bler temp. Ultra da quai adina puspè currer enavos tar il vasch cun il lac, nettegiar ils penels e midar la colur, pertge ils autos arrivan en tuttas colurs e tranter l'auter sin la tschinta. Latiers metter mes numer da controlla sin mintga circulara dals autos.
Anc lavurain nus en dus. Jau na chapesch betg co la dunna è vegnida a fin tut suletta. Suenter dus dis d'introducziun vegn la dunna occupada cun lavar autos. Da quai n'è ella tuttavia betg cuntenta. Ella ha tema per ses mauns che vegnan donnegiads dal benzin. Nagin dentant che s'interessa per quai. Il schef va or da via ad ella.
Jau la dumond, sch'ella na possia betg sa volver tar in um da confidenza. Ella na sa dentant nagut da l'existenza d'in tal.
Jau na vegn betg a fin sulet cun la lavur. Jau surves pitschens sbagls da lac, ins ha dentant pazienza cun mai. "Cun il temp vegn quai lura bain ch'i va".
Punct las 15.10 la tschinta sa metta en moviment. Suenter trais uras sun jau mez be anc ina tschinta. Jau sent il moviment culond da la tschinta sco in tschitschar vi da mamez.
Sche la tschinta stat ina giada in mument fermada, è quai sco in spendrament. Tant pli spertamain s'avanza ella suenter, almain ma para quai uschia. Sco sch'ella stuess prender suenter il temp manchentà.
La lavur a la tschinta è sco da nudar cunter in flum. Ins noda in tochet dal flum si. Quai è necessari, sch'ins sto ina giada ir en tualetta u sch'ins vul trair or da l'automat visavi in cup coca-cola u in café. Per trais u quatter vehichels pon ins lavurar ordavant. Suenter vegn ins segiramain stumplà u stuschà enavos. Il Jens da la tschinta daspera, 49 onns vegls, sa regorda dals temps passads: "Gea, lur gieva quai pli pacificamain a la tschinta da transport. Nua che trais lavuravan antruras vi d'ina tschinta, èsi oz quatter vi da duas. Mintgatant vegn il survegliader cun l'ura da stop ed ans observa secretamain. Jau conusch dentant quel. Lura sai jau: prest vegn in puspè relaschà u ch'i dat dapli lavur."
Il Jens na lamenta dentant betg. "Ins disa vidlonder. Il principal è che jau saja saun. E mintg'emna varsaquantas buttiglias da biera." Mintga di suenter la stgamiada a las 23.40 fa el anc varsaquantas uras supplementaras e scua cun dus auters nossa part da la halla. Suenter otg uras sun jau a fin cun mias forzas. La stgamiada da marvegl duai esser meglra, m'han ins ditg. "Cun il temp dis'ins vi da tut"... Quels che lavuran davant e davos mai vi da la tschinta na conusch jau betg. Jau na sai er betg tge ch'els fan. Mintgatant ans scuntrain nus en il medem vehichel vi da la tschinta. Els n'èn betg vegnids a fin cun la montascha entaifer lur cirquit e vegnids stuschads en mes revier - u il cuntrari. Lur essan nus en ils pes in a l'auter. In ha serrà l'isch cun in sfratg davos mes dies, u che jau hai spons lac ad el giu per la vestgadira. Sa stgisà na vegni betg qua. Mintgin è talmain occupà cun il ses ch'el survesa l'auter.
Quai che mazza vi da la tschinta è la lavur monotona, il na pudair sa retegnair in mument, l'esser dal tuttafatg il sclav da la tschinta da transport. Il temp va terribel plaun perquai ch'el n'è betg emplenì ora. EI para vid, perquai ch'i na succeda nagut ch'avess da far insatge cun la vita reala. Mintga diesch minutas in sguard sin l'ura en la halla. Sche la tschinta sa fermass almain mintg'ura per varsaquantas minutas. Ins savess lur disponer d'insatge. Il temp da las 6.40 fin a la pausa da mezdi a las 12 e da las 12.30 fin a la stgamiada a las 15.10 è memia lung...
Er suenter las emprimas quatter emnas na sun jau betg disà vi da la lavur a la tschinta da transport. Suenter la stgamiada sun jau mintgamai mez mort. En il bus dals lavurers plain da schluppar ma durment jau bunamain sin pe. Schizunt il temperament dals lavurers talians ch'è uschiglio strusch da franar, è ussa stizzà e davent. La vitgira d'umans el bus è mitta ed apatica.
A chasa dovrel jau uras per m'adattar da la lavur al temp liber. Otg uras sun jau stà ina roda en il manaschi a la tschinta, uss vi jau finalmain esser in uman. Cur che jau sun suenter trais uras finalmain pli u main tar mamez, èsi memia tard per cumenzar insatge cun la "saira sontga".
Las duas uras da las 19 fin a las 21 èn be in mument per trair flad, per puspè recuvrir las forzas per la squadra da l'autra damaun. La sien da las 21 fin a las 5 dovrel jau malamain per quest intent. Questa lavur monotona fa mai pli e pli apatic. Forsa è quai il disar. Mess sut sco in animal al ritmus da las squadras che midan, sun jau qua be pli per lavurar. Mangiar, baiver e durmir be per mantegnair la forza da lavur. Quai che tanscha surora è luxus, ch'ins na po betg prestar savens tar questa lavur.